Šutaj Eštok, Matúš, minister vnútra SR (2024-02-06):
Nebuďte nervózni! Po tom všetkom som si ozaj myslel, že budete stranou, ktorá prinesie do parlamentu tú novú politickú kultúru, tú konštruktívnu debatu, vecnosť a odbornosť. Ale teraz ste sa stali iba hlasnou trúbou Igora Matoviča. (Smiech v sále a potlesk.) Nie ste ničím iným a môžte sa smiať, koľko len chcete. 	Vy, milé Progresívne Slovensko, ste úplne zmatovičoveli, totálne zmatovičoveli. Pretože toto, čo robíte, je buď vedomá, alebo nevedomá obhajoba toho, čo sa tu tri a pol roka dialo v oblasti právneho štátu. Toho, ako tu bol právny štát zdevastovaný ľuďmi, za ktorými vy dnes stojíte. Ľuďmi, ktorí sedia aj v týchto poslaneckých ľaviciach. Bola to napríklad strana SaS, ktorá kryla chrbát Igorovi Matovičovi dva roky alebo koľko to bolo. Vtedy ste boli ticho, vtedy ste nevystupovali. Môžte krútiť hlavou, pán Štefunko, koľko len chcete. Chcem sa vás opýtať, tu sme vám pripravili materiál únosu právneho štátu za vlády vášho opozičného partnera Igora Matoviča. A ja ho počas môjho vystúpenia použijem viackrát. Pretože ak dneska sa staviate na barikády a idete obhajovať právny štát, tak sa vás chcem opýtať, milé Progresívne Slovensko, kde ste boli, keď sa tu dialo to, čo sa za tri a pol roka dialo. Kde ste boli, keď protiteroristická jednotka zasahovala v kanceláriách podnikateľa Haščáka? Bez rozhodnutia súdov bolo nastavené opatrenie, aby tí kukláči vo výťahu sa nevedeli dostať k podnikateľovi Haščákovi. Kedy Európsky súd pre ľudské práva musel konštatovať, že došlo k porušeniu. Kedy sa ministerstvo spravodlivosti prostredníctvom pána Dostála muselo Haščákovi ospravedlňovať, že boli porušené ľudské práva. Vtedy ste boli kde, keď ho okázalo viedlo komando kukláčov z Penty až na políciu pešo? Vtedy ohrozovali všetkých zamestnancov tejto firmy. Kde ste boli vtedy? Vtedy vám nezáležalo na právnom štáte? Kde ste boli, keď sa tu udial okázalý zásah u bývalého šéfa Slovenskej informačnej služby pána Pčolinského, ktorý mal doma ťažko zdravotne postihnutú dcéru a kukláči mu dobre nevyvalili dvere. Kde ste boli vtedy? Vtedy ste kričali, že sa tu porušujú základné ľudské práva, robili ste protesty na uliciach? Nepamätám si. Kde ste boli vtedy, keď komando kukláčov čurillovcov nabehlo na Okresný súd Bratislava IV, pretože tam potrebovali zaistiť dôkaz, ktorý kompromitoval ich. Ako kovboji tam nastúpili. Bývalá ministerka spravodlivosti dokonca sudcu okresného súdu odvolala, pretože si robil svoju robotu. Zastali ste sa vtedy predsedu okresného súdu za to, že bránil právny štát? Kde ste boli vtedy? Vtedy ste nekričali o spravodlivosť, keď komando čurillovcov nabehlo na okresný súd. Tlieskali ste sudky... ministerke spravodlivosti, že odvolala sudcu, ktorý ten právny štát bránil. Vtedy ste žiadne protesty neorganizovali. Kde ste boli vtedy, keď ďalšie komando týchto pištoľníkov čurillovcov vykoplo dvere súčasnému šéfovi inšpekcie Branislavovi Zurianovi napriek tomu, že dobre vedeli, že nie je doma? Ale má tam, viete koho? Maloletého syna. Kde ste boli vtedy? Prečo vtedy neboli plné námestia v Bratislave? Prečo vám vtedy nezáležalo na právnom štáte, keď sa toto dialo? Kde ste boli vtedy, keď tu dochádzalo k šikane vo väzbách? Kde ste boli vtedy, keď tu súčasný advokát pán Ribár bol dva roky nezákonne vo väzbe? Kde ste boli vtedy? Pán Kišš, vy ste boli súčasťou vlády Igora Matoviča ako šéf IFP. Vy ako mimoparlamentné hnutie ste neorganizovali žiadne protesty. Boli ste ticho ako voš pod chrastou! Kde ste boli vtedy, keď i vo väzbe zomierali ľudia? Advokát Krivočenko, generál Lučanský. Kde ste boli vtedy, kedy tých ľudí v base týrali? To nejdem hovoriť o Jankovskej, ktorú môžte dať vedľa šalátu so zeleninou. Vďaka tým vašim elitným obhajcom, respektíve vyšetrovateľom čurillovcom sa z týchto ľudí stalo toto. Kde ste boli vtedy? Progresívne Slovensko čušalo ako voš pod chrastou a dneska idete obhajovať to, čo sa tu tri a pol roka stalo. Preto ste zmatovičoveli, pretože ste jeho hlasnou trúbou. Obhajujete vedome alebo nevedome všetky zverstvá, ktoré tu Igor Matovič za to obdobie urobil! (Potlesk.) A vedeli ste o tom veľmi dobre, že takéto niečo sa deje. Pretože ja som tu, už niekoľkokrát hovorím, ja som sedel tam, ako sedí, v predposlednej lavici som sedel, keď tu bolo, keď som bol v opozícii. A tu na tomto mieste, presne na tomto mieste bol Igor Matovič, vtedy ako premiér, ktorého ste aj vy prvé roky podporovali. Vtedy tu prišiel Matovič a povedal... áno, cez pána Valášeka ste ho podporovali. Bol súčasťou vládnej koalície. Takto ukazoval na opozíciu a hovoril: „Tíško seďte, šúchajte nožičkami, kedy pre vás príde NAKA.“ Kde ste vtedy všetci boli? Koľko protestov ste vtedy urobili, keď tu Matovič odkazoval z tohto miesta poslancom, aby ticho sedeli a šúchali nožičkami? Boli ste ticho. Kde ste boli vtedy, keď tu Matovič hovoril, a teraz si pomôžem tým, čo sme pre vás pripravili, odporúčam si to prečítať celé. „Chcem vám sľúbiť, že teda ten Fico za tie zločiny, čo spáchal, skončí v base.“ Toto nie je politická objednávka? Vtedy ste ho nekritizovali. Ďalej Matovič: „Nebojte sa, ujo Fico skončí v base, tak ako som tu, sľubujem, budete ho môcť chodiť navštevovať.“ Toto nebola politická pomsta za tri a pol roka? Vtedy ste boli kde? Prečo ste sa vtedy nezastali hoci aj toho Fica? Verte mi, že keby sa udialo niečo podobné vám, pán Štefunko, vám alebo vám, pán Kišš, alebo vášmu predsedovi PS, tak my by sme boli prví, ktorí by sme sa za vás postavili. Napriek tomu, že máme rozličné názory. Ale keď sa tu raz niekto rozhodne kriviť zákon a iba kriminalizovať na základe toho, že má žlč v očiach a nenávisť, tak by sme boli prví, ktorí by sme vás hájili. Verte mi, verte mi, že my by sme to urobili. Pretože máte buď spravodlivosť, alebo politickú pomstu. Kde ste boli vtedy, keď sa tu robilo Remišovej pexeso? Tu ho máte. (Rečník ukázal smerom do pléna obrázok.) Je medzi nimi aj nebohý generál Lučanský. Vtedy ste boli kde, keď zomrel vo väzbe? Nepamätám si, že by ste otvorili ústa a povedali niečo, že sa tu kriví právny štát. A teraz pokračujete v tom istom. Vy ste počuli, čo hovoríte na tých protestoch? A teraz obrátim chvíľku pozornosť na kolegov z SaS. Páni poslanci, pán Hlina, viete, kto kričal na proteste: Vedľa Kočnera by mal v base dožiť aj Robert Fico. Viete, kto to kričal? Váš budúci šéf, pán Gröhling. Takto vyzerá spravodlivosť, že vy budete na protestoch hovoriť, kto má skončiť v base? Aký je potom rozdiel medzi SaS a Matovičom? Aký je potom rozdiel? Pán Hargaš tu hovoril o tom, ako ukľudňoval dav. Aj ukľudňoval Gröhlinga, keď kričal o tom, že Fico má skončiť vedľa Kočnera v base? Vy ste čo? Vy ste vyšetrovatelia, vy ste prokurátori alebo sudcovia, či ste nebodaj kati? O tom majú byť tie protesty, že idete dávať do basy niekoho vy? Pán Dostál, pán Hlina? Váš budúci šéf tu hovoril, ešte raz, chcem vám sľú.., kde to mám(?), aby som bol presný. (Rečník listoval v brožúre.) „Vedľa Kočnera by mal v base dožiť aj Robert Fico.“ Aký je medzi vami rozdiel? Vy ste všetci tu ako jeden Matovič. Toto sa z vás stalo. Do jeho pasce, do pasce toho najväčšieho gaunera v politike, do jeho najväčšieho zla ste sa všetci nechali chytiť a už tri týždne tu nehovoríte o ničom inom, iba že sa tu staviate na stranu tej skrivodlivosti, ktorá tu tri a pol roka bola páchaná od Igora Matoviča, od Daniela Lipšica a od jeho ďalších vykonávačov tejto zloby, ktorá tu bola napáchaná. Ste všetci rovnakí, ktorí tu sedíte v tom parlamente. Čudujem sa vám. Fakt sa vám čudujem! Z toho mála, čo som tu teraz sedel, nechápem jednému, čo ste tu hovorili. A nadviažem na to, či vy ste prokurátori, sudcovia, vyšetrovatelia alebo kati. Odkedy funguje na Slovensku princíp prezumpcie viny? Zmenilo sa niečo v trestnom kódexe? Pokiaľ viem, tak existuje prezumpcia neviny. A nikto, opakujem nikto, nemá pred súdom dokazovať svoju vinu alebo nevinu. Na to sú tu súdy, aby na základe dôkazov a faktov dokázali človeku jeho vinu. Nie, nikto nemá ísť na súd preto, aby očistil svoje meno. To vy ste videli akú spravodlivosť? Možnože v stredoveku sa niečo podobné dialo. Vtedy tu bolo aj obdobie inkvizície, kedy tá bosorka mala dokázať, či je bosorka, alebo nie je bosorka. Ona mala dokázať, že bosorkou nie je, že na tej hranici nezhorí. A obdobné tu odznelo z týchto lavíc, vás progresívcov o tom, aby politicky exponované osoby chodili na súdy dokazovať svoju nevinu. To ste kde videli, v ktorom štáte? V stredoveku áno, tak to vtedy bolo, keď tu bolo obdobie inkvizície. Ale v modernej demokracii na základe dôkazov a faktov sa má dostať podozrivý, respektíve obvinený pred súd a tam mu majú dokázať jeho vinu. To nefunguje, že sa pred súdom človek vyviňuje. V inkvizícii hej, ale inkvizíciu sme tu mali tri a pol roka. Ak vy Progresívne Slovensko chcete v nej pokračovať, treba to tým ľuďom na protestoch povedať, že tu chcete mať inkvizičné metódy. Potom tomu rozumiem s tým dokazovaním viny. Hovorili ste tu o viacerých veciach. Hovorili ste tu o tom, že... myslím, že pán poslanec Sabo, ako tu nie sú zachované ľudské práva v oblasti environmentálnej kriminality. Ľudské práva tých ľudí, ktorí boli nezákonne vo väzbe niekoľko rokov, boli ako zachovávané? Ja vám garantujem, že keď tu bude nejaká environmentálna kriminalita, tak ako minister vnútra urobím všetko pre to, aby sa prešetrila na základe dôkazov a faktov. Ale neprajem vám ani nikomu z tejto sály, aby musel sedieť niekoľko rokov nezákonne vo väzbe, pretože tam sedí s prezumpciou neviny. Vo väzbe máme nevinných ľudí. A rozhodnutím súdu, nie rozhodnutím ani Matoviča, ani vás progresívcov, ani tým sa nestáva človek vinný, až keď rozhodne súd. A vo väzbe sme mali nevinných ľudí, ktorí tam strávili niekoľko mesiacov až rokov. A mne to je jedno, že kto to je. Ja tých ľudí nesúdim ako vy podľa politickej príslušnosti. Pre mňa ten človek má rovnakú hodnotu, či ide o nominanta koalície, alebo opozície. A to, čo som vám, pán Štefunko, povedal, ak by sa niečo podobné stalo vám, že by niekto začal preverovať vaše projekty z minulosti a vymýšľal si somariny o tom, ako ste zbohatli na štáte, nie na základe dôkazov a faktov, tak by som bol prvý proti tomu, aby sa tu takéto niečo dialo. Pretože by som sa postavil na vašu stranu, ak by to jednoducho smerovalo k tomu, že je to obdobie politickej pomsty. To, čo ste mali urobiť vy, keď ste boli v opozícii. Mali ste sa postaviť, že toto, čo tu robí Matovič s Lipšicom, je politická pomsta. Vtedy by ste boli féroví, aj vtedy by táto debata mala opodstatnenie, že vtedy ste kritizovali aj teraz kritizujete. Ale vy ste vtedy boli kde? Tíško ste šúchali nohami, aby tu Matovič všetkých pozatváral. Toto ste robili. Valášek hlasoval, váš poslanec hlasoval za to, aby Fica dali do väzby, lebo sa tak Matovič rozhodol. To vám príde normálne? Toto vám príde normálne? Pán poslanec, nech mi je odpustené, nepoznám vás ešte, vaše meno, tak iba poviem, že pán poslanec, nehnevajte sa. Hovorili ste tu niečo o čestných vyšetrovateľoch, ako my im bránime v tom, aby pracovali, ako im bránime v ich práci a vyšetrovaní. Tak vám garantujem ja ako minister vnútra, niekoľkokrát som to povedal, že sa bude prešetrovať podozrenie z každej jednej trestnej činnosti. A je mi to jedno, či to bol smerák, hlasák, progresívec, saskár, všetci sa budú prešetrovať, ale s jednou veľkou výnimkou, nie na základe toho, koho ukážem ja, ani na základe toho, koho si pani Remišová dá do pexesa, ani na základe toho, čo povie pán Dubéci, na základe dôkazov a faktov. Ak budú dôkazy a fakty a podozrenia sa potvrdia, budú vyšetrovaní tí ľudia, ale nie na základe toho, aby sme tu z ľudí robili kajúcnikov, aby sme ich mučili v base a tak si vynucovali potom tie výpovede. Na základe toho to robiť nebudeme, preto meníme ten trestný kódex aj v oblasti použitia spolupracujúceho obvineného. Pretože tu boli zneužívaní tí kajúcnici, k tomu sa ešte dostanem, aké tresty tu podostávali. Hovoríte tu o tých čestných policajtoch, tak vám dneska dávam informáciu, že Krajský súd v Bratislave rozhodol o tom, že pán Magala, Magula a Čurilla boli postavení mimo službu zákonne. Potvrdili rozhodnutie ministerstva vnútra a ministra vnútra, že napriek tomu, že mali účelovo udelený status ochraňovateľa Úradom špeciálnej prokuratúry, boli postavení mimo službu zákonne. Toto rozhodnutie je právoplatné, rozhodol o ňom senát v pomere 3:0. To je ale na margo toho, že som bol prvý minister tejto vlády, ktorý bol v rekordnom krátkom čase odvolávaný, pretože ste tu tvrdili, že ja som porušil zákon. Tak vám teraz hovorím, že rozhodnutím súdu som žiadny zákon neporušil. (Potlesk.) Našťastie, ja som mal vlastnú detskú izbu a nemusím si to ako advokát pán Kubina dávať na facebook. 2:0? A ten stav je taký. Takže budem rád a prijmem vaše ospravedlnenie za to, že ste ma chceli bezdôvodne obviňovať a že ste tu klamali o tom, ako ja som porušil zákon. Dnes dve rozhodnutia súdu krajského právoplatné, ktoré hovoria o tom, že títo policajti, Čurila, Magula, boli postavení mimo službu zá-kon-ne. Takže sa nemusíte, pán poslanec, báť, budú sa tu vyšetrovať podozrenia z každej jednej trestnej činnosti. Ja osobne vám dávam toto uistenie. Ak budete mať podozrenie, že to je ináč, príďte za mnou. Hovorím to úplne vážne a smrteľne. Hovoríte tu v tejto debate o tom, ako vám záleží na tom, aby podozrenia z trestnej činnosti, a najmä tej korupčnej trestnej činnosti, boli dostatočne potrestané, že zmenou tých trestných kódexov sa tu čosi stane, že všetci zločinci tu uniknú bez trestu. Ešte raz odporúčam vám všetkým túto publikáciu. (Rečník ju zdvihol smerom k plénu.) Je to zhrnutie hrôzovlády Igora Matoviča za tri a pol roka, Daniela Lipšica a ich dvorného šaška Joža Pročka, ktorý im iba nosil tašky. Odporúčam vám stranu 108, pretože vám tak záleží, hnutie Progresívne Slovensko, na tom, aby tí zločinci dostali také tresty, ktoré budú odstrašujúce, aby keď niekto zobral 1,2-miliónový úplatok, bol v base minimálne desať rokov. Toto tu počúvam, že vám na tom záleží, aby tí, čo kradli, boli potrestaní pomaly smrťou. Tak si skúste nalistovať ešte raz túto publikáciu (rečník ju zdvihol smerom k plénu), strana 108, môžme si spoločne prečítať. Vypichol som tri také chuťovky, troch, ktorí boli exemplárne potrestaní, ale že exemplárne za minulej vlády. Vtedy ste tiež boli ticho. Obvinený Boris Beňa, bol pôvodne obvinený za prečin ohrozenia dôvernej skutočnosti a vyhradenej skutočnosti a za vydieranie. Hrozilo mu doživotie. Doživotie, najvyšší trest, vyšší už neviete dať, keby sa dalo, verím, že by ste to zmenili na trest smrti. Pretože naše trestné kódexy sú nedostačujúce. Čo dostal? Tipnite si, hrozilo mu doživotie, maximálny trest, čo dostal tento človek? Dohoda o vine a treste, trojročný podmienečný trest s päťročnou skúšobnou dobou, finančný trest a, teraz sa podržte, odpadnete, 14-tisíc eur za zločin prijímania úplatku. Kde bežná sadzba je tri až osem rokov natvrdo. A vynášanie informácií z odpočúvania, teda prečin ohrozenia dôvernej a vyhradenej skutočnosti. Zo zločinu prečin. Super tresty. Ďalší pán na holenie. Známa postavička, verný spolupracovník Igora Matoviča Ľudovít Makó. Makó bol pôvodne podozrivý aj z prípravy vraždy vyšetrovateľa, to ste asi nevedeli, za čo mu hrozil trest 25 rokov až doživotie. Obvinili ho aj za vydieranie či iné skutky, kde je dnes trestná sadzba obdobne vysoká. Viete, čo dostal pán Makó? Po tom, ako začal Makó spolupracovať, dospel prokurátor v prípade prípravy vraždy k záveru, že skutok sa nestal, perfektné, a zatiaľ ostáva obvinený v ostatných prípadoch a čaká na dohodu o vine a treste. V Prahe si nakupuje luxusné veci a behá si po Slovensku. A v korupcii iba na jednom daňovom úrade v Nitre, kde je podozrivý z prania špinavých peňazí v hodnote 21 miliónov eur, ešte ani len nebol obvinený, pretože spis dozoruje kto? Úrad špeciálnej prokuratúry. Čiže za krádež 21 miliónov eur je trest sloboda a luxusný pobyt v Prahe, Dubaji, hocikde. Vtedy vám to nevadilo?! To bolo vtedy v poriadku, že sa toto dialo?! Vtedy ste kde bojovali za právny štát?! Poďme ďalej, ďalší expert. Bernard Slobodník, obzvlášť závažný zločin korupcie a zneužívania právomoci verejného činiteľa. Hrozilo mu desať až pätnásť rokov. Zase vás neprekvapím, prokurátor už Úradu špeciálnej prokuratúry úmyselne rozdelil jeden obzvlášť závažný zločin na viaceré prečiny, aby mohol Béďo Slobodník dostať pod-mien-ku. Hrozí mu desať až pätnásť a on vďaka práci Úradu špeciálnej prokuratúry, za ktorú vy tak bojujete, dostal podmienku. Špecializovaný trestný súd ho na základe dohody o vine a treste s prokurátorom odsúdil na štvorročnú podmienku. Späť... (Prerušenie vystúpenia časomerom.)